Oudskoolhof aangekla van aanranding van kleuterFoto ter illustrasie. (Foto: Unsplash) Die medestigter en voormalige hoof van ŉ bekende kleuterskool in Pretoria-Oos het verlede week in verband met die beweerde aanranding van ŉ minderjarige kind in die hooggeregshof in Pretoria verskyn. Die beweerde voorval het in 2021 plaasgevind toe die betrokke kind drie jaar oud was. Name word weerhou om die identiteit van die kind te beskerm. Llewellyn Curlewis, die vrou se regsverteenwoordiger, het aan Maroela Media bevestig dat sy kliënt wel verskyn het. Hoewel hy nie al die besonderhede van die dossier gehad het nie, het hy gesê dat hulle in dié stadium beplan om onskuldig te pleit. Die seuntjie se ouers het aan Maroela Media vertel dat hulle op 15 September groot rooi hale oor hul kind se boude en bobene tydens badtyd opgemerk het. Dit was op dieselfde dag as wat die beskuldigde ŉ boodskap aan die ouers gestuur het om hul kind by die skool te kom haal omdat hy “moeilik” is. Maroela Media het verskeie WhatsApp-boodskappe van die beskuldigde aan die ouers onder oë gehad, asook ŉ stemboodskap waarin sy sê dat sy die kind “nie so hard geslaan” het nie. Die ouers het ook ŉ opname gemaak van hul seuntjie se weergawe van die gebeure, wat aan Maroela Media gespeel is, asook foto’s van die hale oor sy lyfie wat steeds duidelik sigbaar was ure nadat die kind vroeër die middag by die skool afgehaal is. “Sy was veronderstel om vir ons kind ŉ plek te bied waar hy veilig voel. Dit was nie die geval nie,” het die pa gesê. “Ons is nie onder ŉ wanindruk dat sy sal tronk toe gaan indien sy skuldig bevind word nie, maar hoop wel dat sy nooit weer met kinders sal mag werk nie.” Die ouers voer aan die beskuldigde het hul kind se broek afgetrek en hom geslaan omdat hy nie die kos by die skool wou eet nie. Uit sessies wat die kind met maatskaplike werkers van die polisie gehad het, het dit ook aan die lig gekom dat die vrou die kind vermoedelik in ŉ kas of vertrek toegemaak het, waar hy nie kon uitkom nie. Sy eie kosblik – met die kos wat sy ouers vir hom ingepak het – is volgens sy pa in die asblik ontdek op die dag waarop hulle hul kind by die kleuterskool gaan haal het. “Ons kind was in ŉ toestand toe ons hom by die skool gaan haal.” Die seuntjie was in dié stadium al meer as twee jaar by die skool, waar sy ouer boetie ook jare lank ŉ leerder was. Omdat die ouers ŉ lang pad met die skool gestap het, het hulle nie dadelik polisie toe gegaan nie, maar ŉ vergadering met die skool aangevra. Tydens dié vergadering is glo ooreengekom dat die beskuldigde haar bedanking sou indien, uittree en nie verder by die skool of leerders betrokke sou wees nie. Die skool sou glo ook regstellende maatreëls by die skool instel. Die seuntjie is kort daarna uit die skool gehaal. Volgens die pa het die skool egter nooit daad by die woord gevoeg nie en is die vrou steeds aktief by die skool betrokke. Dit is ook deur verskeie ander bronne aan Maroela Media bevestig. “In die lig hiervan het ons besluit om die saak verder te voer – nie net om vir ons eie kind op te staan nie, maar ook vir die welstand van ander kinders wat moontlik in haar sorg kan beland.” Volgens Curlewis het sy kliënt wel in September 2021 by die skool bedank en daarna ŉ ander onderneming op die been gebring wat nie met die kleuterskool verwar moet word nie, hoewel dit ŉ soortgelyke naam het. Curlewis het aan Maroela Media bevestig dat die beskuldigde die skool in 2016 gestig het en die direkteur daarvan was. Sy het eienaarskap daarvan in September 2020 oorgegee en was daarna die skoolhoof tot haar bedanking. Die saak is tot 28 Maart uitgestel.